CELEX: 32018R1911
Language: et
Date: 2018-11-26 00:00:00
Title: Nõukogu määrus (EL) 2018/1911, 26. november 2018, millega muudetakse määrust (EL) 2015/1588, milles käsitletakse Euroopa Liidu toimimise lepingu artiklite 107 ja 108 kohaldamist teatavate horisontaalse riigiabi liikide suhtes (EMPs kohaldatav tekst)

7.12.2018   
               
               
                  ET
               
               
                  Euroopa Liidu Teataja
               
               
                  L 311/8
               
            
         NÕUKOGU MÄÄRUS (EL) 2018/1911,
         26. november 2018,
         millega muudetakse määrust (EL) 2015/1588, milles käsitletakse Euroopa Liidu toimimise lepingu artiklite 107 ja 108 kohaldamist teatavate horisontaalse riigiabi liikide suhtes
         (EMPs kohaldatav tekst)
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 109,
         võttes arvesse Euroopa Komisjoni ettepanekut,
         võttes arvesse Euroopa Parlamendi arvamust (1)
         
         ning arvestades järgmist:
         
                     (1)
                  
                  
                     Nõukogu määrusega (EL) 2015/1588 (2) antakse komisjonile õigus määruste kaudu teatada, et teatavad abi eriliigid sobivad kokku siseturuga ning nende suhtes ei kohaldata aluslepingu artikli 108 lõikes 3 sätestatud teatamiskohustust.
                  
               
                     (2)
                  
                  
                     Keskselt hallatavad ELi fondid, st liidu poolt otseselt või kaudselt hallatavad fondid (välja arvatud rahalised vahendid, mille puhul eelarvet täidetakse koostöös liikmesriikidega), toetavad rahastamisvahendite või eelarveliste tagatiste abil üha enam meetmeid, mis on ELi ühistes huvides, ning seega annavad need eriti väärtusliku panuse majanduskasvu ja ühtekuuluvusse. Komisjonil peaks olema võimalik teatada, et teatavatel tingimustel on liikmesriikide antav abi, kui sellist abi suunatakse või seda toetatakse selliste keskselt hallatavate finantsinstrumentide või eelarveliste tagatiste abil, siseturuga kokkusobiv ja selle suhtes ei kehti teatamiskohustus. Komisjoni kogemustest nähtub, et selline abi ei moonuta oluliselt konkurentsi, kuna see on kooskõlas asjaomaste finantsinstrumentide suhtes kohaldatavate tingimustega või liidu asutuste rakendatud eelarveliste tagatistega, ning on võimalik määratleda selged kokkusobivustingimused.
                  
               
                     (3)
                  
                  
                     Euroopa territoriaalse koostöö edendamine on ELi ühtekuuluvuspoliitika oluline prioriteet. Komisjonil peaks olema võimalik teatada, et teatavatel tingimustel on Euroopa territoriaalse koostöö projektidele antav abi siseturuga kokkusobiv ja selle suhtes ei kehti teatamiskohustus. Komisjoni kogemustest nähtub, et sellise abi mõju konkurentsile ja liikmesriikide vahelisele kaubandusele on piiratud ning on võimalik määratleda selged kokkusobivustingimused.
                  
               
                     (4)
                  
                  
                     Seega tuleks määruse (EL) 2015/1588 kohaldamisala laiendada sellistele abiliikidele.
                  
               
                     (5)
                  
                  
                     Määrust (EL) 2015/1588 tuleks seetõttu vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2015/1588 artikli 1 lõike 1 punktile a lisatakse järgmised alapunktid:
            
                        „xv)
                     
                     
                        ELi keskselt hallatavate rahastamisvahendite või eelarveliste tagatiste kaudu suunatavale või toetatavale rahastusele, kui abi seisneb riigi ressurssidest antavas täiendavas rahastamises;
                     
                  
                        xvi)
                     
                     
                        ELi Euroopa territoriaalse koostöö programmide kaudu toetatavatele projektidele;“.
                     
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. november 2018
            
               
                  Nõukogu nimel
               
               
                  eesistuja
               
               J. BOGNER-STRAUSS
            
         
         
            (1)  14. novembri 2018. aasta arvamus (Euroopa Liidu Teatajas seni avaldamata).
         
            (2)  Nõukogu 13. juuli 2015. aasta määrus (EL) 2015/1588, milles käsitletakse Euroopa Liidu toimimise lepingu artiklite 107 ja 108 kohaldamist teatavate horisontaalse riigiabi liikide suhtes (ELT L 248, 24.9.2015, lk 1).